K. Sárközy, poslankyňa: (2009-12-02):
Teraz by som sa vyjadrila v krátkosti k poslaneckému návrhu zákona, ktorý predkladá pani poslankyňa Vaľová. Nie som nadšená, to som povedala aj na výbore, keď takéto zákony predkladajú poslanci, a to hlavne vtedy, keď sú to poslanci vládnej koalície, pretože na to je tam ich vláda, ktorá by tieto veci mohla riešiť. Ja sa pýtam teraz, čo by sa stalo, keby sme tento poslanecký návrh zákona prerokovali včera napr. Vláda zasadala dnes, mala k tomu  pripomienky, ktoré pani poslankyňa riešila tak, že k vlastnému poslaneckému návrhu zákona  predložila vlastné pozmeňujúce návrhy. Zrejme to nie je v rozpore s rokovacím poriadkom, ale priznám sa, nepamätám sa v tejto Národnej rade, že by sa niečo takéto stalo. Tak si ctia poslanci jeden druhého aj z vlastného klubu, že ten, ktorý je podpísaný pod pozmeňujúcim návrhom, prečíta ten pozmeňujúci návrh, aby to nemusel predkladať ten istý poslanec, ktorý predkladá aj zákon. Ale tak nie sme asi rovnakí. A k tomu generálnemu pardonu. Ešte raz, nie som nadšená, keď takéto veci riešia poslanci v poslaneckých návrhoch a tobôž už nie, a to odmietam, aby v poslaneckom návrhu zákona jeden poslanec z vládnej koalície, teraz pani poslankyňa Rošková, riešil takú dôležitú záležitosť, ako je generálny pardon, to znamená odpustenie penále do Sociálnej poisťovne. Po prvé, prečo sa to takto deje? Pretože takto môžu obísť medzirezortné pripomienkové konanie, nemôžu sa k tomu vyjadriť ostatné rezorty. Mňa by v tomto prípade a hlavne pri tom generálnom pardone jednak veľmi zaujímalo vyjadrenie ministerstva alebo ministra financií a takisto by ma zaujímalo aj vyjadrenie riaditeľa Sociálnej poisťovne. Keď už nie plénum Národnej rady, tak aspoň poslanci v gestorskom výbore, výbore pre sociálne veci a bývanie, mali dostať nejaké podklady k tomu generálnemu pardonu, ktorý bol prijatý v minulom roku, keď nám už bolo povedané, že viac sa takáto situácia nestane, ale to bolo treba prijať. Samozrejme, táto situácia pokračuje teraz aj po 1. januári 2010, čo ten generálny pardon priniesol pre Sociálnu poisťovňu, koľko peňazí sa plánovalo vybrať po novele tohto zákona, koľko sa v skutočnosti ich vybralo a aké plány má Sociálna poisťovňa, koľko peňazí do rozpočtu príde po tomto ďalšom generálnom pardone. Možnože koaličných poslancov to nezaujíma, ale o. i. poslanci Národnej rady sú preto a hlavne sú to poslanci opozície, aby kontrolovali. Toto mi tu chýba, v žiadnom prípade nebudem hlasovať preto kvôli tomuto návrhu zákona, ale, keď inak by som trošičku zapochybovala, preto, že sa tam dostala táto zmena novely, a to o generálnom pardone. A druhá moja pripomienka, k tomu, čo ste povedali vy vo svojej úvodnej  reči. Keď vám niečo vyhovuje, tak je to dobré, keď vám niečo nevyhovuje, tak to nie je dobré. Povedali ste, že túto situáciu riešite kvôli tomu, že naša vláda v minulosti túto problematiku zaviedla. No ale tak táto vláda je pri moci štvrtý rok. Ja neviem, dokedy toto budete ešte rozprávať. Takže mali ste dostatok času, aby ste to vyriešili. A tak, samozrejme, prichádzajú voľby, treba to vyriešiť teraz. Ale prečo toto spomínam? Je to preto, že ste povedali, ja vás citujem: „Čo sa stane vtedy, keď sa napr. narodia dve deti po sebe, keď tá matka je dlhšiu doma?“ No to isté som o. i.  ja, ale aj pán poslanec Brocka hovorili doobeda alebo pri prvom čítaní, keď sme rozprávali o vládnom návrhu zákona o rodičovskom príspevku. Práve tento príklad som tam spomenula aj ja, čo sa stane, keď matka porodí behom 14 mesiacov druhé dieťa. Tak v jednom prípade, keď nám to vyhovuje, tak to dáme do zákona a v druhom prípade, keď nám to nevyhovuje alebo keby nám to navýšilo rozpočet, tak sa tým nebudeme zaoberať. Takže to sú tie pripomienky, ktoré z mojej stránky som pokladala za potrebné povedať, takže kvôli tomu, čo som tu povedala, a hlavne kvôli tomu, že taká dôležitá novela, ako je generálny pardon, sa rieši v poslaneckom návrhu zákona, poslaneckou novelou, preto poslanci Strany maďarskej koalície tento návrh zákona nemôžu podporiť. Ďakujem pekne.